11 Sekai sa ga Solomone se re ruta gore go kotsi go akanya gore re ka se ka ra amiwa ke tlhotlheletso ya lefatshe le tsela ya lone ya go akanya fela ka go bo re itse boammaaruri. Fela jaaka dijo tsa mmatota di ama mmele, dilo tse re di tsenyang mo megopolong ya rona le tsone di ama tlhaloganyo ya rona. Dilo tse re tlatsang mogopolo wa rona ka tsone di tlhotlheletsa tsela ya rona ya go akanya le maikutlo a rona. Ka go bo dikgwebo di lemoga seno, di dirisa dimilionemilione tsa diranta ngwaga le ngwaga go bapatsa dilwana tsa tsone. Babapatsi ba ba atlegileng ba dirisa mafoko a a botlhale le ditshwantsho go tlhotlheletsa maikutlo le dikeletso tsa bareki. Gape babapatsi ba a itse gore fa motho a bona sengwe se bapatswa gangwe fela kana gabedi seo se ka se mo tlhotlheletse go itlhaganelela go se reka. Le fa go ntse jalo, fa se ntse se boaboelediwa gangwe le gape gantsi seo se dira gore bareki ba se rate. Papatso e a atlega—fa go ka bo go se jalo go ne go se kitla go nna le ope yo o dirisang madi a gagwe mo go yone. E tlhotlheletsa thata tsela ya batho ya go akanya le maikutlo a bone.